AAP की तिरंगा यात्रा में बोले दिल्ली CM- इनका कोई एक काम बता दो, जो किया हो
Arvind Kejriwal Bhagwant Mann Haryana Jind Tiranga Yatra: हरियाणा के जींद में आज आम आदमी पार्टी तिरंगा यात्रा के जरिए अपनी ताकत दिखाएगी। तिरंगा यात्रा में करीब एक किलोमीटर तक दिल्ली के सीएम अरविंद केजरीवाल व पंजाब के मुख्यमंत्री भगवंत मान कार्यकर्ताओं के साथ पैदल सफर तय करेंगे।
हरियाणा के जींद में आज आम आदमी पार्टी की तिरंगा यात्रा में दिल्ली के मुख्यमंत्री अरविंद केजरीवाल और पंजाब के मुख्यमंत्री भगवंत मान पहुंच गए हैं। कुंदन सिनेमा के पास से एसडी स्कूल तक तिरंगा यात्रा निकाली जा रही है। दोनों सीएम कैंटर के ऊपर खड़ा होकर लोगों का अभिभावदन स्वीकार रहे हैं।
भाजपा कांग्रेस पर निशाना
जींद में केजरीवाल ने भाजपा सरकार के साथ-साथ कांग्रेस पर निशाना साधते हुए कहा कि कोई एक काम बता दो, जिसे भाजपा ने किया हो या कांग्रेस ने किया हो। बिजली, पानी, सिंचाई की कोई सुविधा नहीं दी। स्कूल या अस्पताल नहीं बनवाया तो फिर क्यों इनको वोट दे रहे हो। उन्होंने कहा कि अब तक मजबूरी थी कि कांग्रेस से नाराज होकर भाजपा को वोट दे दिए और भाजपा से नाराज होकर कांग्रेस को वोट दे दिए।
अब तीसरा विकल्प आम आदमी पार्टी के रूप में लोगों के सामने आ गया है। अगर जनता उन्हें एक मौका दे देगी तो बच्चों को अच्छी शिक्षा देने का काम करेंगे। प्राइवेट स्कूलों की गुंडागर्दी खत्म कर देंगे। केजरीवाल ने कहा कि उन्होंने दिल्ली में तीन लाख बच्चों को नौकरी देने का काम किया है। पंजाब में भी मान साहब ने 30 हजार सरकारी नौकरियां दे दी हैं तो तीन लाख प्राइवेट नौकरी देने का इंतजाम कर रहे हैं।
केजरी बोले- दिल्ली कर्मभूमि है तो हरियाणा जन्मभूमि 
केजरीवाल ने कहा कि पिछले दिनों एक जनसभा में एक व्यक्ति ने मनोहर लाल खट्टर से कहा था कि उन्हें केवल आठ घंटे ही बिजली मिल पा रही है, इसका समय बढ़ाया जाए, जिस पर सीएम मनोहर लाल ने स्पष्ट रूप से मना कर दिया था लेकिन वह ऐलान करते हैं कि जिस दिन उनकी आम आदमी पार्टी की सरकार बन गई, अगले दिन से ही 24 घंटे बिजली मिलेगी।
मान बोले- केजरीवाल ने राजनीति की दश बदली
पंजाब के सीएम भगवंत मान ने कहा कि हरियाणा की धरती से पैदा हुआ अरविंद केजरीवाल, जिसने पूरे देश की राजनीति की दशा और दिशा बदल कर रख दी। बड़े-बड़े भ्रष्टाचारियों को अरविंद केजरीवाल का नाम बता दो वह कांपने लगते हैं। जींद का इलाका उनके लिए कोई बेगाना नहीं है। बहुत समय पहले जींद रियासत की राजधानी थी संगरूर, इस कारण पंजाब का रिश्ता जींद के साथ जुड़ा हुआ है और उनकी आपस में रिश्तेदारी और दोस्ती है।
हरियाणा में भी मुफ्त बिजली संभव
भगवंत मान ने कहा कि जब पंजाब में बिजली मुफ्त हो सकती है तो हरियाणा में भी बिजली मुफ्त हो सकती है। जब पंजाब में नौकरी दी जा सकती है तो हरियाणा में भी नौकरियां दी जा सकती हैं। मान ने कहा कि चाहे पंचायती चुनाव हों या निकाय, विधानसभा चुनाव हों या फिर लोकसभा चुनाव हों, हर चुनाव में जनता को एक ही निशान याद रखना है, वो है झाड़ू का। इसलिए हरियाणा में एक नए बदलाव की शुरूआत करते हुए आम आदमी पार्टी को मौका देकर प्रदेश को भ्रष्टाचार मुक्त बनाने का काम करें।
मान बोले- केजरीवाल का गांव टोहाना के पास
पंजाब के सीएम भगवंत मान अपनी पार्टी के सुप्रीमो अरविंद केजरीवाल के गांव को लेकर कहा कि इनका गांव टोहाना के पास ही है। जबकि अरविंद केजरीवाल का गांव भिवानी जिले के अंतर्गत आता है। भगवंत मान ने कहा कि दिल्ली जाते समय रास्ते में हरियाणा आता है और हरियाणा की धरती ने अरविंद केजरीवाल को पैदा किया। उनका गांव सिवानी नाल ही है टोहाना दे।
प्रदेश की राजनीति का केंद्र बिंदू जींद
आप पार्टी ने हरियाणा में अपने आगाज के लिए प्रदेश की राजनीति का केंद्र बिंदू कहे जाने वाले जींद को यात्रा के लिए चुना है। दिल्ली व पंजाब के बाद हरियाणा में भी आप पार्टी दिल्ली मॉडल के दम पर सरकार बनाने के प्रयास में हैं। क्योंकि दिल्ली और पंजाब के मध्य में हरियाणा आता है और दोनों ही जगह आम आदमी पार्टी की सरकार है।
ऐसे में पार्टी ने हरियाणा में वर्ष 2024 में होने वाले विधानसभा चुनाव को देखते हुए जींद को चुना है। दिल्ली और पंजाब से उठने वाली हर आवाज हरियाणा तक पहुंचती है। जिसका फायदा हरियाणा में आम आदमी पार्टी भुनाने की पूरी कोशिश करेगी। इसके अलावा अरविंद केजरीवाल का गृह राज्य भी हरियाणा है।
हरियाणा में अब तक लड़े 2 चुनाव
हरियाणा में आम आदमी पार्टी ने अब तक दो चुनाव लड़े हैं। 2022 में हुए निकाय चुनाव से पार्टी ने हरियाणा में शुरुआत की थी। इस चुनाव में पार्टी को मात्र 10.96 प्रतिशत मत ही मिले थे। वहीं दूसरा चुनाव हाल ही में संपन्न हुए पंचायत चुनाव हैं। इस चुनाव में आप ने अच्छा प्रदर्शन किया और 13 प्रतिशत से अधिक वोट हासिल किए।
हरियाणा AAP के प्रधान सांसद सुशील गुप्ता
हाल ही में हरियाणा में आम आदमी पार्टी ने अपने संगठन की घोषणा की थी। अभी तक हरियाणा के प्रभारी बनाए गए राज्यसभा सांसद सुशील गुप्ता को प्रदेश का नया प्रधान नियुक्त किया गया है। इसके अलावा अनुराग ढांडा को स्टेट सीनियर वाइस प्रेजिडेंट बनाया गया है। जबकि पूर्व सांसद अशोक तंवर चुनाव प्रचार कमेटी के चेयरमैन हैं।